

LĒMUMS

Ādažos, Ādažu novadā

2024. gada 24. oktobrī **Nr.** **420**

**Par dalību sadarbības projektā “*Portici towards Positive Energy District – P2PED*”**

Ādažu novada pašvaldība (turpmāk – Pašvaldība) 2024. gada 3. oktobrī saņēma Itālijas Republikas valsts iestādes “Itālijas nacionālā aģentūra jaunām tehnoloģijām, enerģētikai un ilgtspējīgai ekonomiskai attīstībai” (Itālijas reģistrācijas numurs 01320740580; adrese: Lungotevere Thaon di Revel, 76, 00196, Roma, Itālija; turpmāk – ENEA) e-pasta vēstuli (reģ. Nr. [ĀNP/1-11-1/24/5533](https://dvs-adazi.namejs.lv/Documents/Update/1311414)), kurā Pašvaldība aicināta iesaistīties Neapoles metropoles provinces Portiči pašvaldības iniciētai projekta iecerei “*Portici towards Positive Energy District – P2PED*” (latviešu valodā “Pozitīvās enerģijas rajons”; turpmāk – “Projekta iecere”) kā pārneses partnerim vienas Projekta ieceres aktivitātes pārņemšanai un ieviešanai.

Projekta ieceres mērķis ir modelēt un testēt Pozitīvās enerģijas rajona laboratoriju (saīsinājumā angļu valodā “*PED Lab*”, turpmāk – “PED”) Portiči pašvaldības apkaimē, kas ir pašpietiekama no enerģētikas viedokļa un nerada ogļskābās gāzes (CO2) emisijas. Pamatojoties uz koplietojamās enerģijas, primārās apakšstacijas un virtuālā tīkla elementiem, plānots izveidot PED vadlīnijas, kas ļaus informāciju piemērot arī citos kontekstos.

Projekta ieceres mērķa grupas ir vietēja līmeņa pašvaldības kopienas, kuras veido tādi subjekti kā vietēja līmeņa pārvaldes iestādes, fiziskas personas, maza un vidēja izmēra uzņēmumi, reliģiskas organizācijas u.c.

Projekta ieceri plānots iesniegt Eiropas Reģionālas un attīstības fonda (turpmāk - ERAF) programmas “Eiropas pilsētu iniciatīva” A daļas “Inovatīvas rīcības” (angļu valodā “*European Urban Initiative – Innovative Actions*”; turpmāk – EUI-IA) konkursā. Programmas nosacījumi paredz Projekta ieceres laikā radītos inovatīvos risinājumus testēt ne tikai Projekta iesniedzējas teritorijā, bet arī pārnest un pilotēt tos citās Eiropas Savienības dalībvalstu pilsētās. Pilsētas, kurās šie inovatīvie risinājumi tiek pārnesti un testēti, tiek sauktas par pārneses partneriem. Projekta iecerē Pašvaldība būtu pārneses partneris.

Programmas ietvaros pārneses partnerim ir paredzēts budžets līdz 150 000 *euro* vienkāršotu izmaksu iespējas formā. No šī budžeta izmaksām 120 000 *euro* sedz no ERAF līdzekļiem un 30 000 *euro* sedz no Pašvaldības budžeta līdzekļiem. Budžeta ietvaros var segt sekojošas izmaksas:

* personāla izmaksas par iesaisti pārneses partnerībā;
* pārneses kapacitātes ziņojuma sagatavošana;
* replikācijas replikācijas un iespēju pētījuma sagatavošana;
* investīciju dokumentācijas sagatavošana;
* maza mēroga pilota investīciju ieviešana;
* lokālas vizītes organizēšana.

Ieviešot EUI-IA programmas atbalstītus projektus, pārneses partneriem jāsasniedz sekojoši mērķi:

* palielināt EUI-IA projekta izstrādātā novatoriskā risinājuma vispārējo pielāgojamību un atkārtojamību citās ES pilsētu teritorijās un pēc tam palielināt tā iespējas tikt atkārtotam ārzemēs un plašākā mērogā;
* ļaut pārneses partneriem paaugstināt savu inovāciju potenciālu un palielināt kapacitāti inovatīvu risinājumu ieviešanai;
* sagatavot pārbaudītā inovatīvā risinājuma izmantošanu pilsētās, kas piedalās projekta aktivitātēs un gūst labumu no atkārtošanai gatava risinājuma;
* sniegt ieguldījumu vietējās politikas un stratēģiju uzlabošanā;
* atbalstīt zināšanu apmaiņu starp visiem partneriem.

Projekta ieceres pieteikums EUI-IA ir jāiesniedz līdz 2024. gada 14. oktobrim. Lēmums par projekta ieceres pieteikuma apstiprināšanu būs zināms 2025. gada martā. Pozitīva lēmuma gadījumā no 2025. gada aprīļa līdz 2025. gada oktobrim notiks gatavošanās projekta uzsākšanai. Projekta īstenošanas sāksies 2025. gada oktobrī un ilgs 3,5 gadus līdz 2029. gada 1. aprīlim.

Projekts atbilst novada Attīstības programmas (2021.-2027.) vidējā termiņa prioritātēm:

* “VTP6: Klimatneitrāla enerģijas izmantošana un ģenerācija” rīcības virzienam “RV6.1: Energoefektivitāte”, uzdevumam “U6.1.2: Īstenot citus energoefektivitātes pasākumus”, rīcības virzienam “RV6.2: Atjaunojamo energoresursu plašāka izmantošana”, uzdevumam “U6.2.1: Veicināt efektīvu atjaunojamo energoresursu izmantošanu”;
* “VTP14: Attīstīta sadarbība ar citām pašvaldībām, iestādēm un organizācijām” rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”.

Pamatojoties uz Pašvaldību likuma 4. panta pirmās daļas 22. punktu, 78. panta trešo daļu, Attīstības komitejas 09.10.2024. atzinumu, kā arī Finanšu komitejas 16.10.2024. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Itālijas Republikas Portiči pašvaldības iniciētā projekta iecerē “*Portici towards Positive Energy District – P2PED*” pārneses partnera lomā energoresursu optimālākai lietošanai un sekmētu energokopienu veidošanos Ādažu novada teritorijā.
2. Iekļaut ar projekta ieceri saistītos izdevumus 30 000 *euro* vērtībā atalgojumam Ādažu novada pašvaldības iestādes “Centrālā pārvalde” struktūrvienības “Attīstības un projektu nodaļa” 2025., 2026., 2027. un 2028. gada budžeta tāmes projektos.
3. Papildināt Ādažu novada Attīstības programmas (2021.-2027.) Rīcības plāna uzdevumu “U14.1.10: Īstenot sadarbību ar citām iestādēm” ar jaunu pasākumu “Ā14.1.10.20. Eiropas pilsētu iniciatīvas programmas projekta “Portici towards Positive Energy District – P2PED” īstenošana” (atbildīgais – Attīstības un projektu nodaļa, PA “Carnikavas komunālserviss”; izpildes termiņš 2025.-2029; Finanšu resursi – ES fondu finansējums, pašvaldības finansējums; Iznākuma rādītāji – Sadarbībā ar Itālijas pašvaldību Portiči īstenots Eiropas pilsētu iniciatīvas programmas projekts “Portici towards Positive Energy District – P2PED”, veicinot energokopienu rašanos, pilsētplānošanu, pārvaldību, pilsoņu stratēģisko lomu.
4. Attīstības un projektu nodaļai organizēt projekta ieceres īstenošanu Ādažu novada pašvaldībā un koordinēt tās dalību citās saistošās projekta ieceres aktivitātēs.
5. Pašvaldības domes priekšsēdētājai parakstīt ar projekta īstenošanu saistītos dokumentus.
6. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU